CELEX: 62021TN0371
Language: sk
Date: 2021-06-29 00:00:00
Title: Vec T-371/21: Žaloba podaná 29. júna 2021 – WV/ESVČ

18.10.2021   
            
            
               SK
            
            
               Úradný vestník Európskej únie
            
            
               C 422/17
            
         
      Žaloba podaná 29. júna 2021 – WV/ESVČ
      (Vec T-371/21)
      (2021/C 422/24)
      Jazyk konania: francúzština
      
         Účastníci konania
      
      
         Žalobca: WV (v zastúpení: É. Boigelot, advokát)
      
         Žalovaná: Európska služba pre vonkajšiu činnosť (ESVČ)
      
         Návrhy
      
      Žalobca navrhuje, aby Všeobecný súd:
      
                  —
               
               
                  zrušil rozhodnutie menovacieho orgánu ESVČ z 26. augusta 2020, ako aj v prípade potreby všetky prípravné akty a rozhodnutia, ktorými rozhodol, že „[s]a ukladá trest odvolania bez zníženia nároku na dôchodok podľa článku 9 ods. 1 písm. h) prílohy IX Služobného poriadku [dôverné] (1), úradníkovi Európskej služby pre vonkajšiu činnosť (ESVČ). Toto rozhodnutie nadobúda účinnosť prvým dňom mesiaca nasledujúceho po dni podpisu“, označené ako [dôverné] a oznámené v ten istý deň e-mailom [dôverné];
               
            
                  —
               
               
                  uložil žalovanej povinnosť nahradiť škodu, ktorá žalobcovi vznikla a vznikne v dôsledku prijatia a vykonania napadnutého rozhodnutia, ako aj v dôsledku všetkých konaní, ktoré sú predmetom žaloby a ktoré viedli k prijatiu tohto rozhodnutia, predbežne stanovenú ex aequo et bono na 3 500 000 eur s výhradou zvýšenia v priebehu konania;
               
            
                  —
               
               
                  uložil žalovanej povinnosť nahradiť všetky trovy konania v súlade s článkom 134 Rokovacieho poriadku Všeobecného súdu Európskej únie.
               
            
         Dôvody a hlavné tvrdenia
      
      Na podporu svojej žaloby žalobca uvádza štyri žalobné dôvody.
      
                  1.
               
               
                  Prvý žalobný dôvod je založený na neexistencii vytýkaných skutkových okolností, na nesprávnom právnom základe, na porušení článku 17 ods. 1, článku 21 ods. 1, článku 25, článku 55 ods. 1 a článku 60 Služobného poriadku úradníkov Európskej únie (ďalej len „služobný poriadok“), na zjavne nesprávnom posúdení, na nedostatočnom odôvodnení, na porušení povinnosti odôvodnenia a práv na obranu, a na porušení zásady „ne bis in idem“.
               
            
                  2.
               
               
                  Druhý žalobný dôvod je založený na formálnych a procesných vadách disciplinárneho konania, a najmä na porušení článkov 1, 2 a článku 22 ods. 1 prílohy IX služobného poriadku, ako aj viacerých ustanovení rozhodnutia Komisie z 12. júna 2019, ktorým sa stanovujú všeobecné vykonávacie ustanovenia o vedení správnych vyšetrovaní a disciplinárnych konaní (ďalej len „VVU“), na opakovanom porušení práva na obranu a najmä článku 41 ods. 2 Charty základných práv Európskej únie (ďalej len „Charta“), ktorý zaručuje prístup každej osoby k spisu, ktorý sa jej týka, porušení článku 26 druhého odseku služobného poriadku, porušení prezumpcie neviny, práva byť vypočutý, článku 41 ods. 1 Charty a v ňom zakotvenej povinnosti nestrannosti, nariadenia 2018/1725 (2) a nariadenia 2001/1049 (3), porušení zásady rovnosti zbraní, ktorá vyplýva z koncepcie spravodlivého procesu zaručeného článkom 47 Charty, porušení povinnosti starostlivosti, povinnosti odôvodnenia a na zjavne nesprávnom posúdení, porušení povinnosti viesť nestranné, nezávislé a dôkladné vyšetrovanie v prospech aj v neprospech obvineného a porušení zásad dobrej viery a riadnej správy vecí verejných.
               
            
                  3.
               
               
                  Tretí žalobný dôvod je založený na porušení článku 10 prílohy IX služobného poriadku, zásady právnej istoty a zásady proporcionality sankcie, ako aj porušení legitímnej dôvery a zjavne nesprávnom posúdení. Žalobca tvrdí, že sankcia nie je primeraná predmetným skutkovým okolnostiam.
               
            
                  4.
               
               
                  Štvrtý žalobný dôvod je založený na porušení zásady zákazu diskriminácie, článkov 12 a 22b služobného poriadku, povinnosti poskytovať pomoc a článku 24 služobného poriadku, zneužití a zneužití právomoci, porušení ustanovení smernice 2019/1937 (4), porušení smerníc 2000/78 (5), 2000/43 (6), povinnosti lojálnej spolupráce voči Európskemu parlamentu a uznesenia Európskeho parlamentu z 1. júna 2017 proti antisemitizmu [2017/2692 (RSP)], vyhlásenia Rady o boji proti antisemitizmu z 2. decembra 2020, článkov 2 a 3 ZEÚ, Európskej charty ľudských práv a Všeobecnej deklarácie ľudských práv, Dohovoru OSN o odstránení všetkých foriem diskriminácie žien, Medzinárodného dohovoru o odstránení všetkých foriem rasovej diskriminácie, Paktov OSN o občianskych a politických právach a o hospodárskych, sociálnych a kultúrnych právach a Európskeho dohovoru o ochrane ľudských práv a základných slobôd.
               
            
         (1)  Dôverné údaje skryté.
      
         (2)  Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 2018, s. 39).
      
         (3)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 2001, s. 43; Mim. vyd. 01/003, s. 331).
      
         (4)  Smernica Európskeho parlamentu a Rady (EÚ) 2019/1937 z 23. októbra 2019 o ochrane osôb, ktoré nahlasujú porušenia práva Únie (Ú. v. EÚ L 305, 2019, s. 17).
      
         (5)  Smernica Rady 2000/78/ES z 27. novembra 2000, ktorá ustanovuje všeobecný rámec pre rovnaké zaobchádzanie v zamestnaní a povolaní (Ú. v. ES L 303, 2000, s. 16; Mim. vyd. 05/004, s. 79).
      
         (6)  Smernica Rady 2000/43/ES z 29. júna 2000, ktorou sa zavádza zásada rovnakého zaobchádzania s osobami bez ohľadu na rasový alebo etnický pôvod (Ú. v. ES L 180, 2000, s. 22; Mim. vyd. 20/001, s. 23).